На основу члана 13. став 2. и 3. Закона о локалној самоуправи („Службени гласник РС", бр. 129/07, 83/14 - др. закон, 101/16 - др. закон, 47/18 и 111/2021 - др. закон), члана 13. и члана 37. став 1. тачка 21) Статута Града Ниша („Службени лист Града Ниша", број 88/08,143/16 и 18/19),

Скупштина Града Ниша, на седници одржаној дана \_\_\_\_.2025. године доноси,

**О Д Л У К У**

**О УСПОСТАВЉАЊУ САРАДЊЕ ИЗМЕЂУ ГРАДА НИША, РЕПУБЛИКА СРБИЈА И ГРАДА СЛИВЕНА, РЕПУБЛИКА БУГАРСКА**

**Члан 1.**

Успоставља се сарадња између Града Ниша, Република Србија и Града Сливена, Република Бугарска у областима: европских пројеката, привредне сарадње, културне и омладинске размене, туристичког повезивања, као и у другим областима од заједничког интереса.

**Члан 2.**

Овлашћује се Градоначелник Града Ниша, да у име Града Ниша, закључи споразум о сарадњи са представником Града Сливена, Република Бугарска.

**Члан 3.**

Средства за реализацију ове одлуке обезбеђују се у буџету Града Ниша.

**Члан 4.**

Ову одлуку доставити Влади Републике Србије на сагласност.

**Члан 5.**

Одлуку објавити у „Службеном листу Града Ниша", по добијању сагласности Владе Републике Србије.

**Члан 6.**

Ова одлука ступа на снагу осмог дана од дана објављивања у „Службеном листу Града Ниша".

Број:

Датум: \_\_\_\_\_. 2025. године

**СКУПШТИНА ГРАДА НИША**

**ПРЕДСЕДНИК**

**Проф. др Игор Новаковић**

**О б р а з л о ж е њ е**

Правни основ за доношење одлуке садржан је у члану 13. став 2. Закона о локалној самоуправи, којим је прописано да јединице локалне самоуправе могу сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу с Уставом и законом. Ставом 3. истог члана прописано је и да одлуку о успостављању сарадње, односно закључењу споразума о сарадњи са јединицом локалне самоуправе друге државе, доноси скупштина јединице локалне самоуправе, уз сагласност Владе.

 Чланом 13. Статута Града Ниша, у складу са одредбама Закона о локалној самоуправи, прописано је да Град Ниш може сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом, на основу одлуке Скупштине Града, уз сагласност Владе Републике Србије, док је чланом 37. став 1. тачка 21) Статута прописано да одлуку о сарадњи са другим градовима и општинама доноси Скупштина Града.

 Чланом 1. Предлога одлуке утврђене су области у којима ће се обављати сарадња два града и то: учешће у заједничким европским пројектима у циљу развоја локалних капацитета и коришћења фондова Европске уније; унапређење административних капацитета кроз размену искустава у процесу европских интеграција; повезивање привредника ради подстицања економске сарадње и отварања нових тржишта; размена културних програма и манифестација ради унапређења културне понуде и промоције наслеђа; сарадња у области омладинске политике у циљу оснаживања младих и њиховог активнијег учешћа у заједници; развој туристичке сарадње кроз креирање заједничких рута и промоцију локалног идентитета у циљу повећања туристичке видљивости оба града; као и јачање пријатељских односа кроз интеркултурни дијалог и активности од заједничког значаја ради продубљивања институционалне и друштвене сарадње.

Предлогом одлуке, чланом 2, прописано је да споразум о сарадњи, у име Града Ниша, потписује Градоначелник Града Ниша, а чланом 3, да се средства за реализацију одлуке обезбеђују у Буџету Града Ниша.

 Чланом 4. и 5. Предлога одлуке, у складу са чланом 13. став 2. Закона о локалној самоуправи и чланом 13. Статута Града Ниша, прописано је да се одлука доставља на сагласност Влади Републике Србије, те да ће иста, након добијања сагласности, бити објављена у службеном гласилу Града Ниша.

 Предложеним чланом 6. утврђује се када одлука ступа на снагу.

 Из свих напред наведених разлога предлаже се одборницима Скупштине Града Ниша доношење предложене одлуке.